**ΔΙΑΚΥΡΗΞΗ- ΜΑΝΙΦΕΣΤΟ ΤΟΥ CCBE (Ευρωπαικου Συμβουλίου Δικηγόρων) ΕΝΟΨΕΙ ΤΩΝ ΕΥΡΩΕΚΛΟΓΩΝ 2019**

**Μια Ατζέντα περί Δικαιοσύνης, Κράτους Δικαίου και Θεμελιωδών Δικαιωμάτων για μια Ευρωπαϊκή Ένωση με Νομική Ασφάλεια και Αμοιβαία Εμπιστοσύνη**

1. **Ορισμός Επιτρόπου για τον Κανόνα Δικαίου, τη Δικαιοσύνη και τους Φορείς της Δικαιοσύνης**

Το Κράτος Δικαίου προάγει τη νομική ασφάλεια και την αμοιβαία εμπιστοσύνη στην Ενιαία Αγορά και αποτελεί απαραίτητη προϋπόθεση για την ευδοκίμηση των εγγενών σκοπών της Ευρωπαϊκής Ένωσης (όπως η ελεύθερη μετακίνηση αγαθών, υπηρεσιών και κεφαλαίων). Δικαίως, λοιπόν, η προάσπιση των αρχών του κράτους Δικαίου αποτελεί προτεραιότητα για τους Ευρωπαϊκούς Θεσμούς.

Δυστυχώς, ο σεβασμός των αρχών του Κράτους Δικαίου δεν είναι πάντα αυτονόητος. Η αποδόμηση του Κράτους Δικαίου σε ορισμένα Κράτη Μέλη και υποψήφια για προσχώρηση κράτη είναι επιτεινόμενη και διαρκής. Συνεπώς, η προαγωγή και υπεράσπιση του Κράτους Δικαίου και των θεμελιωδών αξιών της Ε.Ε. πρέπει να παραμείνουν στη νομοθετική ατζέντα της Ε.Ε. με ενισχυμένες δράσεις. Στη σημερινή οργανωτική δομή της Επιτροπής οι αρμοδιότητες για θέματα σχετικά με το Κράτος Δικαίου, τη Δικαιοσύνη και τους Φορείς της Δικαιοσύνης (Δικαστές, Κατηγόρους και Δικηγόρους) είναι διαμοιρασμένες σε δύο Επιτρόπους. Προκειμένου να επιτευχθεί η καλύτερη δυνατή πληροφόρηση και να αποφευχθούν τυχόν προβλήματα (συν)αρμοδιότητας, το CCBE έχει αιτηθεί την ανάθεση των εν λόγω αρμοδιοτήτων σε έναν μόνο Επίτροπο ή Αντιπρόεδρο- ιδανικά με αποκλειστική εντολή.

Επιπλέον, τα κριτήρια και οι δείκτες που χρησιμοποιούνται για την εποπτεία και την εκτίμηση του επιπέδου σεβασμού των αρχών του Κράτους Δικαίου στα Κράτη Μέλη (και στα υποψήφια για προσχώρηση κράτη) προτείνεται να αναπτυχθούν περαιτέρω επεκτεινόμενα και σε θεσμικούς (όπως λειτουργία των δικαστηρίων, ελευθερία του τύπου) και λειτουργικούς τομείς (δικονομικές εγγυήσεις, ελευθερία κατά την άσκηση του δικηγορικού επαγγέλματος) και να διευρυνθεί η δημοσιοποίηση των οικείων αποτελεσμάτων προς όφελος της διασυνοριακής συνεργασίας και των επενδύσεων.

Τέλος, το CCBE– σε σύμπραξη με τους Δικηγορικούς Συλλόγους/μέλη του και τους Δικηγορικούς Συλλόγους των ενδιαφερόμενων υποψήφιων για προσχώρηση κρατών – προτείνει στην Ευρωπαϊκή Επιτροπή τη συνδρομή του προς την κατεύθυνση της περαιτέρω ανάπτυξης μιας δέσμης λειτουργικών κριτηρίων και δεικτών για την εκτίμηση της τήρησης των αρχών του Κράτους Δικαίου σε διάφορους τομείς στα πλαίσια του άρθρου 49 της ΣΕΕ και των Κεφαλαίων 23 και 24 του κεκτημένου της Ε.Ε.

1. **Η Ανεξαρτησία όλων των Φορέων της Δικαιοσύνης ως ακρογωνιαίος λίθος του Κράτους Δικαίου**

Ο αριθμός των πολιτικών κομμάτων και των κυβερνήσεων που προτάσσουν την επιβολή του νόμου σε βάρος του σεβασμού των θεμελιωδών ατομικών δικαιωμάτων είναι σε άνοδο. Ο Αστυνομικός Κανόνας προβάλλεται έναντι του Κανόνα Δικαίου (Κράτους Δικαίου). Τα τελευταία χρόνια παρατηρείται επίσης μια ανησυχητικά αυξανόμενη επέμβαση των κυβερνήσεων και των αρχών στη δικαιοσύνη και την άσκηση του δικηγορικού λειτουργήματος. Σε ορισμένες χώρες για παράδειγμα συστήνονται ειδικά πειθαρχικά σώματα για δικαστές και δικηγόρους απαρτιζόμενα αποκλειστικά από αντιπροσώπους του κυβερνώντος κόμματος.

Σε άλλα κράτη, ωστόσο, η παρέμβαση λαμβάνει κεκαλυμμένη μορφή. Έτσι, κατ’ επίκληση λόγων Εθνικής Ασφάλειας δικηγόροι τίθενται σε καθεστώς παρακολούθησης κατά παράβαση της αρχής της εμπιστευτικότητας της επικοινωνίας δικηγόρου -πελάτη.

Σε άλλες περιπτώσεις κρατών, οι αρχές επιδιώκουν τον περιορισμό της αυτορρύθμισης του νομικού επαγγέλματος με σκοπό να υπονομευθεί και εν τέλει να αποδυναμωθεί η ανεξαρτησία του.

Για τους λόγους αυτούς, το CCBE καλεί την Ευρωπαϊκή Επιτροπή και το Κοινοβούλιο να διασφαλίσουν την ανεξαρτησία του νομικού επαγγέλματος και να διαφυλάξουν τον οικείο θεσμικό ρόλο των δικηγορικών συλλόγων.

1. **Πρόσβαση σε Δικηγόρο και Δικονομικές Εγγυήσεις**

Ο Ευρωπαϊκός χώρος δικαιοσύνης βασίζεται στην αμοιβαία αναγνώριση και εμπιστοσύνη. Προς αυτή την κατεύθυνση απαιτούνται περαιτέρω προτάσεις για τη διασφάλιση και ενδυνάμωση των δικαιωμάτων των πολιτών στην ποινική διαδικασία. Μεταξύ 2010-2016 ο ευρωπαίος νομοθέτης με μια σειρά Οδηγιών σχετικών με την ποινική δίκη (όπως η Οδηγία σχετικά με το δικαίωμα στη μετάφραση και τη διερμηνεία και η Οδηγία σχετικά με το δικαίωμα στην πληροφόρηση και το δικαίωμα πρόσβασης σε δικηγόρο) ενίσχυσε τις αρχές της ισότητας των όπλων και της δίκαιης δίκης. ΤοCCBE συμμετείχε ενεργά σε όλες τις φάσεις αυτής της ενωσιακής νομοθετικής διαδικασίας.

Η Ευρωπαϊκή Επιτροπή οφείλει αφενός να διασφαλίσει ότι η άσκηση των υφιστάμενων δικαιωμάτων πραγματώνεται σύμφωνα με το νόμο και αφετέρου να μεριμνήσει για τη θεσμοθέτηση νέων δικονομικών εγγυήσεων σχετικών για παράδειγμα με την προδικαστική κράτηση, τη μεταχείριση των κρατουμένων και την πρόσβαση στα αποδεικτικά μέσα. Επιπλέον, προσοχής χρήζουν και ορισμένα θέματα που αφορούν στην πρόσβαση των πολιτών σε δικηγόρο και στη νομική βοήθεια. Το κατοχυρωμένο σε διάφορες Οδηγίες δικαίωμα των πολιτών για πρόσβαση σε δικηγόρο δεν είναι πάντοτε στην πράξη δεδομένο, ιδιαίτερα σε εξωδικαστικές διαδικασίες, όπως η διαιτησία και η διαμεσολάβηση, καθώς και στην περίπτωση των ομαδικών προσφυγών. Επιπλέον το δικαίωμα των μεταναστών για πρόσβαση σε δικηγόρο πρέπει να τυγχάνει σεβασμού. ΤοCCBE υπογραμμίζει την ανάγκη για διασφάλιση της απρόσκοπτης παροχής νομικών υπηρεσιών από τους δικηγόρους σε όλους τους πελάτες τους, ανεξάρτητα από την καταγωγή τους ή τον τρόπο με τον οποίο εισήλθαν στο έδαφος της Ε.Ε.

1. **Σύγκρουση υποχρέωσης γνωστοποίησης και δικηγορικού απορρήτου**

Τα τελευταία χρόνια οι δικηγόροι υποβάλλονται από το ενωσιακό δίκαιο ολοένα και περισσότερο σε υποχρεωτική γνωστοποίηση πληροφοριών του πελάτη τους σχετικών με τη νομιμοποίηση εσόδων από παράνομες δραστηριότητες, τη φοροδιαφυγή κ.α., γεγονός θεμελιωδώς ασύμβατο με τη γενική και απόλυτη υποχρέωση του δικηγόρου για εχεμύθεια. Το δικαίωμα του πελάτη στο δικηγορικό απόρρητο συνιστά ακρογωνιαίο λίθο του Κράτους Δικαίου και ερείδεται στο δικαίωμα στην ιδιωτικότητα και στο δικαίωμα για δίκαιη δίκη.

Αποτελεί πεποίθηση του CCBE ότι η εξεύρεση λύσεων κατάλληλων, αναλογικών και με σεβασμό στα θεμελιώδη δικαιώματα είναι εφικτή και καλεί την Ευρωπαϊκή Επιτροπή, το Κοινοβούλιο και τα Κράτη Μέλη να εξετάζουν προληπτικά κάθε φορά πώς μπορούν να επιτύχουν τους εκάστοτε θεμιτούς ρυθμιστικούς σεβόμενοι ταυτόχρονα τα δικαιώματα και τις ελευθερίες των ατόμων.

1. **Διάφορα θέματα/Επιλεγμένα θέματα**

*Η Τεχνητή Νοημοσύνη στη Δικαιοσύνη*

Η χρήση της Τεχνητής Νοημοσύνης στο πεδίο της δικαιοσύνης είναι ακόμη σε πρώιμα στάδια ανάπτυξης, ήδη όμως στον ιδιωτικό τομέα αναπτύσσονται διάφορες πρωτοβουλίες και σχετικά εργαλεία.

Αίτημα του CCBE αποτελεί η υποβολή Συστάσεων προς τα Κράτη Μέλη αναφορικά με τις επιπτώσεις της εισαγωγής εφαρμογών Τεχνητής Νοημοσύνης στα Ευρωπαικά δικαστικά/δικαιϊκά συστήματα. Κατευθυντήρια αρχή κατά την εφαρμογή νέων τεχνολογιών πρέπει να αποτελέσει η ανάγκη των πολιτών για δίκαιη και ορθή/κατάλληλη/θεμιτή επίλυση των διαφορών τους. Οφείλουμε να διασφαλίσουμε ότι οι αξίες που συνιστούν το θεμέλιο των νομικών διαδικασιών δεν θα υπονομευθούν από τη χρήση νέων τεχνολογιών.

*Πολιτική για την Ευρωπαϊκή Δικαστική Κατάρτιση*

Η επαγγελματική κατάρτιση των δικηγόρων επί του ενωσιακού δικαίου πρέπει να προβλεφθεί ρητά στην Πολιτική για την Ευρωπαϊκή Δικαστική Κατάρτιση της Ε.Ε., καθώς και στο επόμενο πολυετές δημοσιονομικό πλαίσιο (ΠΔΠ) για την περίοδο 2012-2027, επί ίσοις όροις με τους δικαστές και τους κατηγόρους. Η ίση μεταχείριση όλων των φορέων της Δικαιοσύνης όσον αφορά την ευρωπαϊκή δικαστική κατάρτιση εγγυάται την ανάπτυξη μιας ευρωπαϊκής δικαστικής κουλτούρας και ενός χώρου κοινών αξιών, θεμελιωδών δικαιωμάτων και αρχών με εμπιστοσύνη στη δικαιοσύνη.

*Παροχή Νομικής Βοήθειας α΄ βαθμού ως μέρος της επείγουσας Ανθρωπιστική Βοήθειας*

Τα θύματα μιας ανθρωπιστικής κρίσης, πέρα από τις άμεσες ανάγκες για στέγη, τροφή και ιατρική περίθαλψη, έχουν επίσης επείγοντα και επιτακτικά ερωτήματα σχετικά με τη νομική τους κατάσταση, τα δικαιώματά τους και τις πιθανές/δυνατές μελλοντικές ενέργειές τους.

Το CCBE αιτείται η παροχή Νομικής Βοήθειας α΄ βαθμού να ενταχθεί στο πρόγραμμα της επείγουσας Ανθρωπιστικής Βοήθειας τουλάχιστον στο πλαίσιο της μεταναστευτικής κρίσης, ώστε να εξασφαλισθούν οι αναγκαίοι πόροι για το σκοπό αυτό.

Ως παράδειγμα αναφέρεται η παροχή Νομικής Βοήθειας α΄ βαθμού σε 7.780 μετανάστες στο κέντρο υποδοχής της Μόριας στη Λέσβο που οργανώθηκε με πρωτοβουλία του CCBE και του Γερμανικού Δικηγορικού Συλλόγου το 2016 με ελάχιστους πόρους και την εθελοντική συμμετοχή 135 Ευρωπαίων Δικηγόρων από 17 χώρες .

*Ηλεκτρονική Δικαιοσύνη (e-justice)*

Ένας από τους πολλούς τομείς συνεργασίας του CCBE με το Τμήμα Δικαιοσύνης της Ευρωπαϊκής Επιτροπής είναι και αυτός της Ηλεκτρονικής Δικαιοσύνης. Η ενεργής συμμετοχή του CCBE στην ανάπτυξη του ψηφιακού συστήματος e-Codex (για την ηλεκτρονική διασυνοριακή επικοινωνία των δικαστικών αρχών της Ε.Ε.) από το 2010 κατέτεινε κυρίως στο να διασφαλίσει ότι το νέο ψηφιακό περιβάλλον δε θα υπονομεύσει την εφαρμογή του τεθειμένου δικαίου και το σεβασμό των ανθρώπινων δικαιωμάτων.

Προκειμένου να αποφευχθεί η υιοθέτηση περισσότερων ψηφιακών συστημάτων με διαφορετικές προδιαγραφές, το CCBE έχει επανειλημμένα υποστηρίξει την υιοθέτηση και περαιτέρω ανάπτυξη του συστήματος e-Codex για όλους τους τομείς δράσης του προγράμματος της Ηλεκτρονικής Δικαιοσύνης και καλεί την Ευρωπαϊκή Επιτροπή να παρέχει την απαιτούμενη προς τούτο νομική βάση και να διευκρινίσει την θέση της επί της εν λόγω πρότασης.

Πάνος Αλεξανδρής Επικεφαλής της Ελληνικής Αντιπροσωπείας

Ελένη Κατσαρή μέλος Επιτροπής ΙΤ LAW της CCBE